《大雪行三茆山中》
明代·郑善夫

解束悟服食，营虑结山水。比闻三峰秀，赍欢一来此。

同云布坤维，六花漫不止。升危滞遐踪，寓目杀高志。

真源不可往，罔蜮兼泥滓。居凡殊所厌，还丹亦难恃。

太虚本宅无，彭殇同已矣。安得庄生达，相与析玄理。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。